KOMMISSIONENS FORORDNING (EF) Nr. 1069/98 af 26. maj 1998 om ændring af forordning (EF) nr. 542/95 af 10. marts 1995 om behandling af ændringer af betingelserne i markedsføringstilladelser i henhold til Rådets forordning (EØF) nr. 2309/93

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2309/93 af 22. juli 1993 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk agentur for lægemiddelvurdering (1), ændret ved Kommissionens forordning (EF) nr. 649/98 (2), særlig artikel 15, stk. 4, og artikel 37, stk. 4, og

ud fra følgende betragtninger:

Som følge af de praktiske erfaringer, der er gjort med anvendelsen af Kommissionens forordning (EF) nr. 542/95 af 10. marts 1995 om behandling af ændringer af betingelserne i markedsføringstilladelser i henhold til Rådets forordning (EØF) nr. 2309/93 (3), bør der vedtages passende tilpasninger af betingelserne i denne forordning;

det er hensigtsmæssigt at fastlægge en procedure for behandling af sager, når Kommissionen indfører hastende sikkerhedsrestriktioner;

endvidere er det nødvendigt at indføre en række ændringer til bilagene i denne forordning;

bestemmelserne i denne forordning er i overensstemmelse med udtalelse fra Det Stående Udvalg for Humanmedicinske lægemidler og Det Stående Udvalg for Veterinærlægemidler -

UDSTEDT FØLGENDE FORORDNING:

Artikel 1

I forordning (EF) nr. 542/95 foretages følgende ændringer:

1) I artikel 1 indsættes som stk. 3:

»3. Hvis Kommissionen pålægger indehaveren af markedsføringstilladelsen foreløbige hastende sikkerhedsrestriktioner, har denne pligt til at indsende en ansøgning om ændring, hvori der tages hensyn til de af Kommissionen pålagte sikkerhedsrestriktioner. Ansøgningen indsendes straks til Lægemiddelagenturet med henblik på anvendelse af de i artikel 6 og 7 i denne forordning fastlagte procedurer. Dette stykke berører ikke artikel 18 i forordning (EØF) nr. 2309/93.«

2) Artikel 8, stk. 1 og 2, affattes således:

»1. Når det kompetente udvalg afgiver en udtalelse, skal Lægemiddelagenturet straks informere indehaveren af markedsføringstilladelsen og Kommissionen herom og sende Kommissionen de ændringer, der skal foretages af betingelserne i markedsføringstilladelsen, vedlagt dokumenter i henhold til artikel 9, stk. 3, eller artikel 31, stk. 3, i forordning (EØF) nr. 2309/93.

2. Artikel 9, stk. 1 og 2, eller artikel 31, stk. 1 og 2, i forordning (EØF) nr. 2309/93 finder anvendelse på den udtalelse, som det kompetente udvalg afgiver.«

3) I bilag I affattes litra A således:

»A. Som en undtagelse gælder proceduren i artikel 6, 7 og 8 i nærværende forordning:

- for mindre ændringer nr. 11, 12, 13, 15 og 16, som nedenfor beskrevet - og for mindre ændringer nr. 24 og 25, hvis den anvendte analysemetode ikke er en fysisk-kemisk metode, for så vidt angår lægemidler, der falder ind under Rådets direktiv 89/342/EØF (*), 89/381/EØF (**) eller 90/677/EØF (***), eller som stammer fra liste A i bilaget til forordning (EØF) nr. 2309/93

- for en hvilken som helst mindre ændring, når der skal foretages en specifik inspektion af et fremstillingssted.

(*) EFT L 142 af 25. 5. 1989, s. 14.

(**) EFT L 181 af 28. 6. 1989, s. 44.

(***) EFT L 373 af 31. 12. 1990, s. 26.«

4) Bilag I, ændring nr. 1, affattes således:

»1) - Ændring som følge af ændring(er) af fremstillingstilladelsen(-erne)

Almindelig betingelse: Den ændrede fremstillingstilladelse skal forelægges den kompetente myndighed.

- Ændring i navnet på lægemiddelfremstilleren

Betingelse: Fremstillingsstedet skal forblive det samme.

- Ændring af fremstillingsstedet(-erne) for en del af eller hele lægemidlets fremstillingsproces

Betingelse: Ingen ændring hverken i fremstillingsprocessen eller i specifikationerne, herunder prøvemetoderne.

- Tilbagetrækning af fremstillingstilladelsen for et fremstillingssted«.

5) Bilag I, ændring nr. 5, affattes således:

»5) Ændring af præparatets farvestofsystem (tilsætning, fjernelse eller erstatning af farvestof(-fer)

Betingelse: Samme funktionelle egenskaber, ingen ændring i udløsningsprofilen for midler i fast form. Alle mindre justeringer af sammensætningen for at bevare den samlede vægt bør foretages ved et hjælpestof, som for tiden udgør størstedelen af sammensætningen.«

6) Bilag I, ændring nr. 6, affattes således:

»6) Ændringer af præparatets aromastofsystem (tilsætning, fjernelse eller erstatning af aromastof(-fer)

Betingelse: Foreslået aromastof skal være i overensstemmelse med Rådets direktiv 88/388/EØF (*). Alle mindre justeringer af sammensætningen for at bevare den samlede vægt bør foretages ved et hjælpestof, som for tiden udgør størstedelen af sammensætningen.

(*) EFT L 184 af 15. 7. 1988, s. 61.«

7) I bilag I indsættes som ændring nr. 10a:

»10a) Tilføjelse eller ombytning af måleanordning til dosering af væsker til oral indgivelse eller anden indgivelse

Betingelse: Størrelsen og, hvis relevant, den præcise graduering af den foreslåede måleanordning skal være i overensstemmelse med den godkendte dosering.«

8) I bilag I indsættes som ændring nr. 11a og 11b:

»11a) Ændring i navnet på fremstilleren af lægemiddelstoffet

Betingelse: Fremstilleren af lægemiddelstoffet skal forblive den samme.

11b) Ændring vedrørende leverandøren af et mellemprodukt, der anvendes ved fremstillingen af lægemiddelstoffet

Betingelse: Specifikationerne, syntesevejen og kvalitetskontrolprocedurerne skal være de samme, som de allerede godkendte.«

9) I bilag I, efter ændring nr. 12, tilføjes:

»Alternativ betingelse: ». . . eller der skal indgives et certifikat fra Den Europæiske Farmakopé.«

12a) Ændring i specifikationen af råvarer og mellemprodukter, der anvendes ved fremstillingen af lægemiddelstoffet

Betingelse: Specifikationen skal strammes, eller der skal tilføjes nye afprøvninger og grænseværdier.«

10) I bilag I indsættes som ændring nr. 15a:

»15a) Ændring i de kontroller, der foretages i løbet af fremstillingsprocessen for præparatet

Betingelse: Specifikationen skal strammes, eller der skal tilføjes nye afprøvninger og grænseværdier.«

11) I bilag I indsættes som ændring nr. 20a:

»20a) Udvidelse af holdbarheds- eller stabilitetsperioden for lægemiddelstoffet

Betingelse: Der er blevet foretaget holdbarhedsundersøgelser efter den protokol, som blev godkendt, da markedsføringstilladelsen blev udstedt; undersøgelserne skal vise, at holdbarhedsspecifikationerne stadig opfyldes.«

12) I bilag I indsættes som ændring nr. 24a:

»24a) Ændring i analysemetode for råvarer eller mellemprodukter, der anvendes ved fremstillingen af lægemiddelstoffet

Betingelse: Resultater af metodevalideringen viser, at den nye analysemetode mindst svarer til den tidligere procedure. Specifikationen påvirkes ikke negativt.«

13) I bilag I affattes fodnoten til ændring nr. 26 således:

»Hvis indehaveren af markedsføringstilladelsen henviser til den gældende udgave af farmakopéen, er ændringsansøgning ikke påkrævet, forudsat at ændringen gennemføres inden for seks måneder efter vedtagelsen af den reviderede monografi.«

14) Bilag I, ændring nr. 30, affattes således:

»30) Ændring i pakningsstørrelse af et lægemiddel«

En supplerende betingelse tilføjes: »Emballagematerialet forbliver uændret.«

15) I bilag I, ændring nr. 31, tilføjes en ny betingelse:

»Ændringen vedrører ikke en væsentlig komponent i emballagematerialet, der påvirker leveringen eller anvendelsen af præparatet.«

16) Bilag I, ændring nr. 32, affattes således:

»32) Ændring af prægning eller andre mærker (undtagen delekærv) på tabletter eller påtryk på kapsler, herunder tilføjelse eller ændring af den farvesværte, der benyttes til mærkning af præparatet.«

Betingelsen forbliver uændret.

17) I bilag I indsættes som ændring nr. 34:

»34) - Ændring i fremstillingsprocessen af en ikke-proteinholdig komponent, som skyldes, at der senere er indført et bioteknologisk trin

Almindelige bemærkninger:

- Denne specifikke ændring er bestemt til at supplere allerede eksisterende ændringer, som kan anvendes i denne særlige sammenhæng, især ændring nr. 4, 11, 12, 18, 19 og 26.

- Fællesskabslovgivning, der gælder for specifikke produktgrupper (*), skal overholdes.

- Lægemidler, der indeholder proteinholdige komponenter, som er opnået gennem en bioteknologisk proces, henhører under anvendelsesområdet for del A i forordning (EØF) nr. 2309/93.

- Ændring i fremstillingsprocessen for komponenter, der er i overensstemmelse med Den Europæiske Farmakopés monografi og bekræftet ved et certifikat fra Den Europæiske Farmakopé

Betingelse: Specifikationerne og de fysisk-kemiske egenskaber samt alle komponentens egenskaber skal forblive de samme.

- Ændring i fremstillingsprocessen for komponenter, der kræver en ny renhedsanalysemetode

Betingelse: Specifikationerne og de fysisk-kemiske egenskaber samt alle egenskaber ved komponenten skal forblive de samme. Fremstillingsmetoden kan efterlade urenheder, som ikke er kontrolleret i farmakopémonografien, og disse urenheder skal angives, og der skal beskrives en passende analysemetode. Denne supplerende afprøvning skal beskrives i et certifikat fra Den Europæiske Farmakopé.

(*) Levnedsmidler og levnedsmiddelingredienser, der er i overensstemmelse med Europa-Parlamentets og Rådets forordning (EF) nr. 258/97 (EFT L 43 af 14. 2. 1997, s. 1), farvestoffer til brug i levnedsmidler, der er omfattet af Europa-Parlamentets og Rådets direktiv 94/36/EØF (EFT L 237 af 10. 9. 1994, s. 13), aromaer henhørende under direktiv 88/388/EØF, ekstraktionsmidler i henhold til Rådets direktiv 88/344/EØF (EFT L 157 af 24. 6. 1988, s. 28), senest ændret ved direktiv 92/115/EØF (EFT L 409 af 31. 12. 1992, s. 31) og levnedsmidler og levnedsmiddelingredienser, som er afledt ved bioteknologiske trin, der er indført i fremstillingen/produktionen, kræves ikke meddelt som en ændring af betingelserne i markedsføringstilladelsen.«

18) I bilag II efter overskriften affattes den første og anden bemærkning således:

»Visse ændringer af en markedsføringstilladelse må betragtes som udgørende en så grundlæggende ændring af tilladelsens betingelser, at de ikke kan betragtes som værende ændringer i henhold til artikel 15, stk. 4, i forordning (EØF) nr. 2309/93, og de kan derfor ikke tillades efter en ændringsprocedure. For disse ændringer, som er opført i det følgende, skal enhver ny ansøgning behandles efter en fuldstændig videnskabelig evalueringsprocedure (som ved udstedelse af en markedsføringstilladelse). En tilladelse eller ændring af den eksisterende markedsføringstilladelse skal udstedes af Fællesskabet.

Dette bilag berører ikke artikel 4 i direktiv 65/65/EØF og artikel 5 i direktiv 81/851/EØF.«

19) Bilag II, ændring nr. 4, nr. ii), affattes således:

»ii) nedskæring af tilbageholdelsestiden for et veterinærlægemiddel, hvis ændringen ikke er knyttet til fastsættelsen eller en ændring af en maksimalgrænseværdi for restkoncentrationer i henhold til Rådets forordning (EØF) nr. 2377/90 (*).

(*) EFT L 224 af 18. 8. 1990, s. 1.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. maj 1998.

På Kommissionens vegne

Martin BANGEMANN

Medlem af Kommissionen

(1) EFT L 214 af 24. 8. 1993, s. 1.

(2) EFT L 88 af 24. 3. 1998, s. 7.

(3) EFT L 55 af 11. 3. 1995, s. 15.